## Metrovalencia permet l’accés de bicicletes plegables en tota la xarxa i un màxim de quatre no elèctriques en els trams en superfície de les línies de metro

*** La nova normativa està en vigor des d’este dimecres 1 d’octubre en Metrovalencia i s’aplica durant tots els dies de la setmana
* En les línies de tramvia únicament podran accedir bicicletes plegades, mentres que els patinets elèctrics seguixen sense estar autoritzats
* Amb la finalitat d’afavorir l’ús combinat del metro i la bicicleta, els usuaris poden utilitzar cicloparcs i aparcabicicletes**

Ferrocarrils de la Generalitat Valenciana (FGV) aplica des de l’1 d’octubre les noves normes d’accés de bicicletes no elèctriques a les instal·lacions, dependències i unitats de Metrovalencia, una vegada completat el procés de recuperació del servici en tota la xarxa, després de les inundacions del 29 d’octubre.

D’esta manera, en la xarxa de València el transport de bicicletes no elèctriques no plegables estarà permés en totes les línies de metro, en els trams en superfície, fins a un màxim de quatre per unitat, tots els dies de la setmana.

Les bicicletes se situaran sempre en l’últim cotxe, els seus portadors es responsabilitzaran de no causar molèsties a la resta del passatge ni de danys en els vehicles o les instal·lacions, i hauran de romandre dempeus al costat d’estes. En cap cas es podrà obstaculitzar l’accés dels maquinistes a les cabines de conducció ni a les portes d’accés i eixides dels viatgers.

Pel que fa a les bicicletes plegables, l’accés està permés en tota la xarxa de metro i tramvia, també tots els dies de la setmana, i sense cap limitació de nombre. Les bicicletes plegables es podran transportar com a paquets de mà i aniran sempre plegades en els trens i tramvies, també en l’accés i l’eixida de les instal·lacions.

L’accés de vehicles personals elèctrics seguix sense estar autoritzat, a excepció dels utilitzats per persones de mobilitat reduïda (PMR).

**Cicloparcs i aparcabicis**

Amb la finalitat d’afavorir l’ús combinat del metro i la bicicleta, seguint el que s’establix en estes normes, Metrovalencia compta amb cicloparcs al costat de les estacions de Torrent Avinguda, Empalme, Alboraia-Peris Aragó i Quart de Poblet.

Es tracta d’habitacles tancats, amb sostre per a la pluja i dotats d’accés limitat.

Les persones que vullguen fer ús d’este servici han de ser portadores d’una targeta carregada amb un títol de transport en vigor. La targeta ha de registrar-se prèviament en www.metrovalencia.es.

Per a accedir al cicloparc és necessari acostar esta targeta al lector situat al costat de la porta d’accés i les bicicletes han de col·locar-se en els llocs habilitats per a fer-ho, sense ocupar més espai que el reservat per a cada una.

El temps màxim que pot romandre una bicicleta dins d’este cicloparc és de 24 hores. Una vegada ha passat este temps, FGV pot procedir a retirar-la.

Al seu torn, disposa d’aparcabicis en estacions com Alberic, Ayora, Bailén, Benaguasil, Bétera, Burjassot-Godella, Carlet, Castelló, Fondo de Benaguasil, Fuente del Jarro, Font Almaguer, Godella, La Canyada, L’Eliana, Llíria, Moncada-Alfara, Massarrojos, Mislata-Almassil, Masia de Traver, Nou d’Octubre, Patraix, Rafelbunyol, Riba-roja de Túria i Rocafort.

Fecha: 01/10/2025